แสนสิริเดินสายโรดโชว์
แสนสิริเดินสายโรดโชว์ทั้งในและต่างประเทศมั่นใจรายได้และกำไรทั้งปีเติบโตกว่าปีก่อน
25 ก.ค. 2554

แสนสิริเดินสายโรดโชว์ทั้งในและต่างประเทศมั่นใจรายได้และกำไรทั้งปีเติบโตกว่าปีก่อน
นายเศรษฐา ทวีสิน กรรมการผู้จัดการใหญ่ บริษัท แสนสิริ   เปิดเผยว่า แผนการสร้างความเชื่อมั่นกับนักลงทุนอย่างต่อเนื่องในช่วงครึ่งหลังปี 2554 นี้บริษัทจะเดินหน้าโรดโชว์แก่นักลงทุนทั้งในประเทศและต่างประเทศ โดยเมื่อวันที่ 11 กรกฎาคมที่ผ่านมา ได้ร่วมกับตลาดหลักทรัพย์ฯ และบริษัทหลักทรัพย์ ซีไอเอ็มบี (ประเทศไทย) เดินทางไปโรดโชว์ร่วมงาน SET/CIMB Malaysia Roadshow ณ ประเทศมาเลเซีย ซึ่งปรากฎว่ามีนักลงทุนสถาบันให้ความสนใจรวมทั้งได้รับการตอบรับที่ดี โดยนักลงทุนทั้งหมดประทับใจกับโมเดลธุรกิจของบริษัทที่สามารถสร้างยอดขายและกำไรที่ก้าวกระโดดและเกินกว่าที่คาดการณ์ รวมถึงในปีนี้บริษัทยังได้คาดการณ์การสร้างยอดขายและกำไรที่ดีอย่างต่อเนื่อง 



เศรษฐา
นอกจากนี้บริษัทยังมีแผนโรดโชว์กับนักลงทุนสถาบันทั้งในและต่างประเทศอย่างต่อเนื่อง โดยในวันที่ 25 – 26 กรกฎาคมนี้บริษัทได้ร่วมกับบล. ซีไอเอ็มบี (ประเทศไทย) อีกครั้งในการจัด Non-Deal Road show (NDR) โดยจะพบนักลงทุนสถาบันภายในประเทศ หลังจากนั้นมีแผนจะเดินทางไปโรดโชว์ที่ต่างประเทศต่อไป
"ภายหลังการเลือกตั้งและจัดตั้งรัฐบาลใหม่ เป็นช่วงเวลาที่เหมาะสมในการเพิ่มความเข้าใจและสร้างความเชื่อมั่นแก่ผู้ลงทุนตามแผนการเดินหน้าโรดโชว์ของบริษัทดังกล่าว โดยหลังจากนี้ไปคาดการณ์ว่าทิศทางภาพรวมเศรษฐกิจน่าจะแข็งแกร่งขึ้นรวมถึงสถานการณ์ธุรกิจอสังหาริมทรัพย์ที่คงจะมีความชัดเจนขึ้นตามลำดับ โดยในส่วนของกลุ่มบริษัทแสนสิริมีความได้เปรียบในการแข่งขันจากการมีแบรนด์ที่แข็งแกร่งเป็นที่ยอมรับและมียอดขายที่เติบโตขึ้นอย่างน่าพอใจ ทำให้มั่นใจว่า กลุ่มบริษัทแสนสิริจะมีอัตราการเติบโตของรายได้และกำไรในปลายปี 2554 นี้ โดยคาดการณ์รายได้ทั้งปีอยู่ที่ 20,500 ล้านบาท เติบโตขึ้นเกือบ 10% จากปี 2553 ที่มีรายได้ทั้งปี 18,755 ล้านบาท"นายเศรษฐา กล่าว  
นอกจากนี้การมียอดขายล่วงหน้าที่รอรับรู้รายได้อีกประมาณ 32,500  ล้านบาท ยังเป็นหลักประกันที่ดีของการสร้างกำไรในช่วง 1- 3 ปีข้างหน้าและเป็นแหล่งที่มาของกระแสเงินสดที่ดี รวมถึงคาดการณ์ว่าผลประกอบการในช่วงไตรมาส ที่ 2 จะเติบโตขึ้นกว่าในไตรมาสที่ 1 อย่างแน่นอน 
สำหรับการเสนอขายหุ้นกู้ระยะยาว อายุ 5 ปี มูลค่ารวม 1,000 ล้านบาท อัตราดอกเบี้ยเฉลี่ย 5.6% โดยแต่งตั้งให้ ธนาคารไทยพาณิชย์ จำกัด (มหาชน) เป็นผู้จัดการการจัดจำหน่ายในช่วงระหว่างวันที่ 18 - 20 กรกฏาคมที่ผ่านมานั้น  ปรากฎว่าสามารถปิดการจำหน่ายได้ภายในระยะเวลาเพียง 1 วัน รวมทั้งยังมีผู้สนใจจองหุ้นกู้เกินกว่า 1,000 ล้านบาทอีกเป็นจำนวนมาก สะท้อนให้เห็นถึงความมั่นใจของนักลงทุนที่มีต่อบริษัท